**Dynastia** (engl. *Dynasty*) on yhdysvaltalainen prime time -saippuasarja, joka sai ensiesityksensä ABC-kanavalla vuosina 1981–1989. Se kertoo öljyllä rikastuneista Carringtoneista, jotka asuvat ja työskentelevät Denverissä Coloradon osavaltiossa. Yli 200-osaisen sarjan pääosissa nähdään muun muassa John Forsythe, Linda Evans ja Joan Collins. *Dynastia* oli aikoinaan hyvin suosittu ympäri maailmaa, ja sen menestystä yritettiin hyödyntää spin-off-sarjassa *Colbyt* (1985–1987). Myöhemmin *Dynastian* jatkoksi tehtiin vielä minisarja *Dynastia – viimeinen luku* (1991).

Syksyllä 2017 Yhdysvalloissa alettiin esittää *Dynastiaan* pohjautuvaa uutta televisiosarjaa.

Tuotanto
--------

*Dynastia* oli ensimmäisiä televisiosarjoja, joissa kuvattiin todella varakkaita, liiketoimintaa harjoittavia suurperheitä. Sarjan toinen käsikirjoittaja ja tuottaja Esther Shapiro on kertonut saaneensa idean *Minä, Claudius* -sarjasta, jossa häntä kiehtoivat roomalaisten perheiden väliset ristiriidat. *Dynastia* sai epäilemättä vaikutteita myös samantyylisestä iltamelodraamasta *Dallasista*, joka oli tehnyt Yhdysvalloissa katsojaennätyksiä.

Sarjan tuotanto tuli huomattavasti *Dallasia* kalliimmaksi. *Dynastiassa* korostuivat kauneus, rikkaus ja glamour, ja siitä muodostui eräänlainen 1980-luvun yltäkylläisyyden symboli. Sarjaan tehtiin yli 200 jaksoa, joista jokainen maksoi suomalaisen elokuvan verran (1,2 miljoonaa dollaria). Puvustukseen käytettiin suuria summia, ja muotisuunnittelija Nolan Miller loihti joka jaksoon vähintään kymmenen uutta asua. Jopa sarjassa nähdyt timantit olivat aitoja; muovisia tai lasisia jäljitelmiä ei käytetty. Parhaimmillaan pääosien esittäjät John Forsythe ja Joan Collins saivat yhdestä jaksosta palkkioksi satatuhatta dollaria.

*Dynastiasta* tuli kansainvälinen menestys, ja tuotantokaudella 1984–1985 se oli Amerikan katsotuin televisiosarja. *Dynastiaa* esitettiin noin 70 maassa, ja erityisen suosittu se oli Länsi-Euroopassa. Vuosikymmenen loppupuolella yleisön innostus kuitenkin hiipui. Huonojen katsojalukujen vuoksi televisioyhtiö ABC lopetti ohjelman vuonna 1989 niin äkillisesti, että useat tarinalinjat jäivät kesken.

Juoni
-----

*Dynastiassa* tapahtumien keskipisteenä ovat upporikkaat Carringtonit ja Colbyt, jotka asuvat Denverissä Coloradon osavaltiossa. Sarjan kantavia teemoja on öljymiljonääri Blake Carringtonin (John Forsythe), hänen puolisonsa Krystlen (Linda Evans) ja Blaken ex-vaimon Alexisin (Joan Collins) välinen kolmiodraama. Lojaali Krystle ja juonitteleva Alexis ovat luonteeltaan toistensa vastakohtia. Naisilla on sarjassa aktiivinen rooli, ja tarinassa painottuvat enemmän perhesuhteet kuin liike-elämän kiemurat. Aikakauden tyypillisistä televisiosarjoista poiketen *Dynastia* käsittelee näkyvästi myös homoseksuaalisuutta ja siihen liittyvää homofobiaa. 

**Varoitus:  Seuraava kirjoitus paljastaa yksityiskohtia juonesta.**
### Lähtöasetelma

*Dynastian* alussa Blake vie vihille entisen sihteerinsä Krystlen. Tämän on vaikea sopeutua uuteen elämäntyyliin, johon kuuluu muun muassa valtava talo, hienoja autoja ja kalliita vaatteita. Kartanon henkilökunta ei tottele häntä, ja Blaken kapinallinen tytär Fallon (Pamela Sue Martin) halveksii avoimesti äitipuoltaan. Myös Blakesta paljastuu pimeä puoli, sillä kerran suutuspäissään hän raiskaa vaimonsa. Krystlestä tulee kuitenkin läheinen ystävä Blaken pojan Stevenin (Al Corley) kanssa. Isän ja pojan välit ovat tulehtuneet, koska Steven ei suostu työskentelemään Carringtonien perheyhtiössä. Blake ei myöskään hyväksy poikansa homoseksuaalisuutta. Fallonin ja Stevenin äiti ei ole ollut mukana lastensa elämässä pitkään aikaan, sillä Blake on ajanut hänet pois Denveristä.

Steven hankkii töitä Matthew Blaisdelilta (Bo Hopkins), joka on Blaken kilpailija öljyalalla – ja Krystlen entinen rakastaja. Steven tutustuu samalla Matthew’n vaimoon Claudiaan (Pamela Bellwood), joka on kärsinyt mielenterveysongelmista. Blaisdelien avioliitto on kriisissä, ja Stevenin ja Claudian välille kehittyy intiimi suhde. Myöhemmin Stevenin ex-poikaystävä Ted Dinard (Mark Withers) käy tapaamassa häntä Carringtonien kartanossa. Blake raivostuu, kun kuulee Tedin läsnäolosta, ja ryntää erottamaan miehet toisistaan. Nujakassa Ted kaatuu, lyö päänsä ja kuolee. Blake saa syytteen murhasta. Oikeudenkäyntiin saapuu yllättäen todistajaksi Fallonin ja Stevenin äiti Alexis.

Carringtonien kotikartano.
### Keskeisiä hahmoja

Linda Evans sai roolityöstään Golden Globe -palkinnon.
* **Blake Carrington** (John Forsythe 1981–1989)

Carringtonin suvun päämies; Krystlen aviopuoliso ja Alexisin ex-mies;  
Fallonin, Stevenin, Adamin, Amandan ja Krystinan isä; Denver Carrington -yhtiön johtaja
* **Krystle Grant Jennings Carrington** (Linda Evans 1981–1989)

Blaken vaimo; Krystinan äiti
* **Alexis Morell Carrington Colby Dexter Rowan** (Joan Collins 1981–1989)

Blaken ex-vaimo; Fallonin, Stevenin, Adamin ja Amandan äiti; Colbyco-yhtiön johtaja
* **Fallon Carrington Colby** (Pamela Sue Martin 1981–1984; Emma Samms 1985, 1987–1989)

Blaken ja Alexisin tytär; Jeff Colbyn vaimo (ja ex-vaimo); La Mirage -hotellin johtaja
* **Steven Daniel Carrington** (Al Corley 1981–1982; Jack Coleman 1982–1988)

Blaken ja Alexisin homoseksuaalinen poika, jolla on suhteita naistenkin kanssa
* **Adam Alexander Carrington** (Gordon Thomson 1982–1989)

Blaken ja Alexisin esikoispoika, joka on lapsena kidnapattu
* **Amanda (Bedford) Carrington** (Catherine Oxenberg 1984–1986; Karen Cellini 1986–1987)

Blaken ja Alexisin nuorin tytär, jonka olemassaolon Alexis on salannut
* **Jeffrey "Jeff" Broderick Colby** (John James 1981–1985, 1987–1989)

Fallonin aviomies (ja ex-aviomies); Blaken suosikkivävy
* **Claudia Blaisdel Carrington** (Pamela Bellwood 1981–1986)

Matthew Blaisdelin tunne-elämältään herkkä vaimo; myöhemmin Stevenin vaimo; sen jälkeen Adamin puoliso
* **Samantha Josephine "Sammy Jo" Dean Carrington Fallmont** (Heather Locklear 1981–1989)

hankaluuksia aiheuttava Krystlen sisarentytär; Stevenin ensimmäinen vaimo
* **Dominique Deveraux Lloyd** (Diahann Carroll 1984–1987)

Blaken sisarpuoli; laulajadiiva ja liikenainen, joka vihaa Alexisia
* **Farnsworth "Dex" Dexter** (Michael Nader 1983–1989)

Alexisin kolmas aviomies
* **Krystina Carrington** (Jessica Player 1987–1989)

Blaken ja Krystlen tytär
### Veriset häät ja muita juonenkäänteitä

*Dynastia* muistetaan monista uskomattomista juonenkäänteistään. Käsikirjoitukseen sisältyy esimerkiksi lukuisia murhia ja kaapattuja lapsia. Sarjassa nähdään myös "henkiin heräämisiä", sillä aika ajoin selviää, että joku kuolleeksi luultu hahmo onkin elossa.

Kun Alexis palaa Denveriin pitkän poissaolon jälkeen, hän pyrkii kostamaan Blakelle kokemansa vääryydet. Tulilinjalle joutuu myös uusi vaimo Krystle, jolle Alexis aiheuttaa keskenmenon. Krystlen mitta täyttyy, ja kaksikko ajautuu käsirysyyn. Tappelun tuoksinassa tavarat lentelevät ja Alexisin asunto tärveltyy. Naiset kinastelevat *Dynastiassa* useaan otteeseen ja päätyvät myöhemmin tappelemaan muun muassa lummealtaaseen ja mutalammikkoon.

*Dynastian* viides tuotantokausi päättyy kuninkaallisiin häihin, joissa Amanda Carrington (Catherine Oxenberg) astelee alttarille Moldavian prinssi Michaelin (Michael Praed) kanssa. Vihkiseremonia saa rajun käänteen, kun terroristit hyökkäävät ja muuttavat tilaisuuden verilöylyksi. Luotisateessa lähes koko Carringtonin suku kaatuu lattialle, ja katsojat jätetään arvailemaan, kuinka moni hahmoista säilyy hengissä. Seuraavalla kaudella paljastuu yllättäen, että kukaan sarjan päähenkilöistä ei kuole.

Kahdeksannella kaudella tunteita kuohuttaa Fallon (Emma Samms), joka väittää joutuneensa ufon sieppaamaksi. Fallonin ja avaruusaluksen kohtaaminen näytettiin alun perin *Dynastian* sisarsarjassa *Colbyt*, mutta lennokasta juonta päätettiin jatkaa *Dynastiassa*.

Näyttelijät
-----------

Joan Collinsin esittämä Alexis kantaa kaunaa ex-miehelleen Blakelle. Hahmo toi *Dynastialle* lisää katsojia, ja samalla se nosti Collinsin hiipumassa olleen uran uuteen kukoistukseen.
### Pääosien esittäjät

**Varoitus:  Seuraava kirjoitus paljastaa yksityiskohtia juonesta.**
*Dynastian* tuottaja Aaron Spelling olisi halunnut Blaken rooliin Laurence Olivierin. Toive ei kuitenkaan toteutunut, ja miespääosaan kiinnitettiin ensin George Peppard. Hän ehti esittää öljymagnaattia vain pilottijaksossa, sillä näyttelijä ei tullut toimeen sarjan tuottajien kanssa. Peppard erotettiin ja hänen tilalleen palkattiin John Forsythe. Sarjan aloitusjakso kuvattiin sen jälkeen uudelleen.

Blake oli *Dynastian* alussa varsin röyhkeä ja epämiellyttävä hahmo. Forsythe alkoikin epäröidä, haluaako sittenkään esittää häntä. Niinpä roolihahmoa pehmennettiin ja sarjaan päätettiin tuoda toinen ikävä ihminen, Blaken katkera ex-puoliso Alexis. Spelling kaavaili rooliin Sophia Lorenia, mutta tämä kieltäytyi osasta. Myös Elizabeth Tayloria pyydettiin sarjaan tuloksetta. Lopulta Spelling päätyi tarjoamaan roolia Joan Collinsille, jonka Hollywood-ura oli jo jäämässä unohduksiin.

Alexis Carringtonin roolia tarjottiin ensin Sophia Lorenille, mutta näyttelijä kieltäytyi siitä, koska hänen miehensä ei pitänyt osaa sopivana.
Collins ei ollut aiemmin kuullut *Dynastiasta*, mutta hyväksyi työtarjouksen siitä huolimatta, että kuvausten alkuun oli vain kaksi viikkoa. Hänet nähdään sarjassa vasta sen toisella tuotantokaudella, joten ensimmäisen kauden viimeisessä jaksossa Alexisia esittää toinen, hunnutettu näyttelijä. Alexis oli alun perin tarkoitettu lyhytaikaiseksi hahmoksi, mutta katsojat hullaantuivat häneen niin, että Collins pysyi mukana sarjan loppuun asti. Kovaotteisesta Alexisista tuli *Dynastian* uusi keskushahmo ja yleisön suosikki.

Hyväsydämisen Krystlen rooliin soviteltiin aluksi Angie Dickinsonia. Kun hän ei suostunut mukaan, *Dynastian* ensimmäiseen naispääosaan valittiin Linda Evans. Hänellä on sarjassa kaksoisrooli, sillä viidennellä ja kuudennella tuotantokaudella hän pääsi esittämään myös Krystlen kaksoisolentoa, näyttelijä Rita Lesleyä. Evans poistui *Dynastiasta* yhdeksännen kauden alussa, jolloin hänen hahmonsa vaipuu koomaan. Näyttelijä palasi kuitenkin Krystlen rooliin vuonna 1991, kun Carringtonien tarinaa jatkettiin minisarjassa *Dynastia – viimeinen luku*.

Forsythe on ainoa näyttelijä, joka esiintyy *Dynastian* kaikissa jaksoissa. Myös Evans ja Collins ovat mukana pitkään, mutta sarjassa on lisäksi useita keskeisiä hahmoja, joiden näyttelijä on vuosien saatossa vaihtunut. Carringtonien lapsilla Stevenillä, Fallonilla ja Amandalla on ollut kaikilla kaksi esittäjää. Kun Al Corley jätti sarjan ja Stevenin rooliin palkattiin Jack Coleman, hahmon ulkomuodon muuttuminen jopa selitettiin yleisölle: kolmannella kaudella Steven polttaa kasvonsa öljynporauslautan räjähdyksessä ja tarvitsee siksi plastiikkakirurgiaa. Kun Fallonin esittäjä vaihtui, katsojat tutustutettiin uuteen näyttelijään hienovaraisemmin, käyttämällä apuna sarjassa nähtyä maalausta. Fallonin muotokuva, joka oli aiemmin vastannut Pamela Sue Martinin ulkonäköä, muuttui Emma Sammsin näköiseksi.

**Juonipaljastukset päättyvät tähän.**
### Muita näyttelijöitä

Yhdysvaltain entinen presidentti Gerald Ford ja hänen puolisonsa Betty Ford vierailivat sarjassa vuonna 1983. He esittivät itseään.

|  |  |  |
| --- | --- | --- |
|  Ray Abruzzo   | … |  John Zorelli (1988–1989)
  |
|  Deborah Adair   | … |  Tracy Kendall (1983–1984)
  |
|  Christopher Allport   | … |  Jesse Atkinson (1987–1988)
  |
|  Richard Anderson   | … |  Buckley "Buck" Fallmont (1986–1987)
  |
|  Harry Andrews   | … |  Thomas "Tom" Carrington (1985)
  |
|  Kerry Armstrong   | … |  Branagh’n herttuatar Elena (1985–1986)
  |
|  R. G. Armstrong   | … |  Alfred Grimes (1982)
  |
|  Stephanie Beacham   | … |  Sabella "Sable" Scott Colby (1985, 1988–1989)
  |
|  Kimberly Beck   | … |  Claire Prentice (1986–1987)
  |
|  William Beckley   | … |  Gerard (1981–1989)
  |
|  Kabir Bedi   | … |  Farouk Ahmed (1982, 1986)
  |
|  Christine Belford   | … |  Susan Farragut (1982)
  |
|  Kathleen Beller   | … |  Kirby Alicia Anders Colby (1982–1984)
  |
|  Helmut Berger   | … |  Peter De Vilbis (1983–1984)
  |
|  Lee Bergere   | … |  Joseph Arlington Anders (1981–1983)
  |
|  Kevin Bernhardt   | … |  Tanner McBride (1989)
  |
|  Bibi Besch   | … |  tohtori Veronica Miller (1984)
  |
|  Troy Beyer   | … |  Jacqueline "Jackie" Deveraux (1986–1987)
  |
|  Lloyd Bochner   | … |  Cecil Baldwin Colby (1981–1982)
  |
|  John Brandon   | … |  kapteeni William Handler (1988–1989)
  |
|  Hank Brandt   | … |  Morgan Hess (1982–1988)
  |
|  Paul Burke   | … |  Neal McVane (1982–1984, 1987–1988)
  |
|  Billy Campbell   | … |  Luke Fuller (1984–1985)
  |
|  Maxwell Caulfield   | … |  Miles Andrew Colby (1985–1986)
  |
|  Christopher Cazenove   | … |  Benjamin "Ben" Carrington (1986–1987)
  |
|  Kevin Conroy   | … |  Bart Fallmont (1985–1986)
  |
|  Carole Cook   | … |  Cora Van Heusen (1986–1987)
  |
|  Pat Crowley   | … |  Emily Fallmont (1986)
  |
|  Daniel Davis   | … |  Harry Thresher (1987–1988)
  |
|  Brian Dennehy   | … |  Jake Dunham (1981)
  |
|  Neil Dickson   | … |  Gavin Maurier (1987)
  |
|  Diana Douglas   | … |  rouva Blaisdel (1981, 1984)
  |
|  Stephanie Dunnam   | … |  Karen Atkinson (1987–1988)
  |
|  Joel Fabiani   | … |  Moldavian kuningas Galen (1985–1986)
  |
|  James Farentino   | … |  Nicholas "Nick" Toscanni (1981–1982)
  |
|  Terri Garber   | … |  Leslie Saunders Carrington (1987–1988)
  |
|  Grant Goodeve   | … |  Christopher "Chris" Deegan (1983, 1987)
  |
|  George Hamilton   | … |  Joel Abrigore (1985–1986)
  |
|  Betty Harford   | … |  Hilda Gunnerson (1981–1989)
  |
|  Richard Hatch  | … |  Dean Caldwell (1984–1985)
  |
|  Virginia Hawkins   | … |  Jeanette Robbins (1981–1989)
  |
|  James Healey   | … |  Sean (Anders) Rowan (1987–1988)
  |
|  Charlton Heston   | … |  Jason Colby (1985)
  |
|  Bo Hopkins   | … |  Matthew Blaisdel (1981, 1987)
  |
|  Ken Howard   | … |  Garrett Boydston (1985–1986)
  |
|  Gary Hudson   | … |  Skip Maitland (1987)
  |
|  Rock Hudson   | … |  Daniel Reece (1984–1985)
  |
|  Leann Hunley   | … |  Dana Bethany Waring Carrington (1986–1988)
  |
|  Paul Keenan   | … |  Tony Driscoll (1982–1984)
  |
|  Katy Kurtzman   | … |  Lindsay Blaisdel (1981)
  |
|  John Larch   | … |  Gerald Wilson (1982–1983, 1988)
  |
|  Richard Lawson   | … |  Nick Kimball (1985–1986)
  |
|  Calvin Lockhart   | … |  Jonathan Lake (1985–1986)
  |
|  Ali MacGraw   | … |  lady Ashley Mitchell (1985)
  |
|  Ted McGinley   | … |  Clayburn "Clay" Fallmont (1986–1987)
  |
|  Patricia McPherson   | … |  Victoria Anders (1987)
  |
|  Juliet Mills   | … |  Rosalind Bedford (1984)
  |
|  Ricardo Montalbán   | … |  Zachary "Zach" Powers (1986)
  |
|  Liza Morrow   | … |  Virginia Metheny (1988–1989)
  |
|  Christopher Neame   | … |  Hamilton Stone (1988–1989)
  |
|  Wayne Northrop   | … |  Michael Culhane (1981, 1986–1987)
  |
|  Kate O’Mara   | … |  Cassandra "Caress" Morell (1986)
  |
|  J. Eddie Peck   | … |  Roger Grimes (1988–1989)
  |
|  Michael Praed   | … |  Moldavian prinssi Michael (1985–1986)
  |
|  Peter Mark Richman   | … |  Andrew Laird (1981–1984)
  |
|  Dale Robertson   | … |  Walter Lankershim (1981)
  |
|  John Saxon   | … |  Rashid Ahmed (1982–1984)
  |
|  Susan Scannell   | … |  Nicole Simpson (1984–1985)
  |
|  Tom Schanley   | … |  Josh Harris (1987–1988)
  |
|  Tracy Scoggins   | … |  Monica Scott Colby (1985, 1988–1989)
  |
|  Geoffrey Scott   | … |  Samuel "Mark" Howard Jennings (1982–1984)
  |
|  Barbara Stanwyck   | … |  Constance "Connie" Colby Patterson (1985)
  |
|  Robert Symonds   | … |  tohtori Jonas Edwards (1982–1987)
  |
|  Kim Terry   | … |  Joanna Sills (1988–1989)
  |
|  Lurene Tuttle   | … |  Kate Torrance (1982)
  |
|  Billy Dee Williams   | … |  Brady Lloyd (1984–1985)
  |
|  Mark Withers   | … |  Ted Dinard (1981)
  |
|  Claire Yarlett   | … |  Bliss Colby (1985)
  |
|  Cassie Yates   | … |  Sarah Curtis (1987)
  |

Vuoden 1985 aidskohu
--------------------

Helmikuussa 1985 *Dynastiasta* esitettiin jakso, jossa Krystle (Linda Evans) ja liikemies Daniel Reece (Rock Hudson) ovat ratsastamassa. Krystle putoaa hevosen selästä maahan, jolloin Reece rientää apuun, kumartuu ihastuksensa ylle ja suutelee tätä. Kun Hudson muutamaa kuukautta myöhemmin paljasti sairastavansa aidsia, kohtauksesta nousi valtava kohu. Hudsonin moraalia arvosteltiin, sillä hän ei ollut kertonut tartunnastaan Evansille, vaikka oli jo tuolloin tiennyt asiasta. Naistähden pelättiin saaneen "kuoleman suudelman", ja hädissään *Dynastian* tuottajat tarjosivat kaikille näyttelijöille mahdollisuuden hiv-testiin.

Vaikka lääkärit vakuuttivat, ettei Evans ollut vaarassa, tuntematon ja pahamaineinen tauti ruokki ennakkoluuloja. Hollywoodin valtasi paniikki: monet näyttelijät kieltäytyivät suutelukohtauksista, ja jotkut perustivat jopa yksityisiä veripankkeja, jotta eivät altistuisi aidsille verensiirrossa. Evans säilytti sen sijaan rauhallisuutensa, eikä hän tiettävästi ollut vihainen vastanäyttelijälleen. Hudson itse kärsi suudelmasta tunnontuskia ja kuvasi kohtausta yhdeksi elämänsä hirveimmistä kokemuksista.

Elokuvanäyttelijänäkin tunnettu Rock Hudson oli ensimmäinen merkittävä julkisuuden henkilö, joka ilmoitti saaneensa aidsin. Hän menehtyi sairauteensa vielä samana vuonna.

Sisarsarja Colbyt ja vuoden 1991 jatko-osa
------------------------------------------

**Varoitus:  Seuraava kirjoitus paljastaa yksityiskohtia juonesta.**
*Dynastian* rinnalle lanseerattiin vuonna 1985 spin-off-sarja *Colbyt* (engl. *Dynasty II: The Colbys*, sittemmin *The Colbys*), jonka tapahtumat sijoittuvat Kaliforniaan Jeff Colbyn sukulaisten luokse. Sarjassa *Dynastian* Jeff (John James) muuttaa Los Angelesiin ja kohtaa siellä ex-vaimonsa Fallonin (Emma Samms), jonka on luultu kuolleen lento-onnettomuudessa. Muita päähahmoja ovat Colby Enterprises -yhtiön johtaja Jason Colby (Charlton Heston), hänen vaimonsa Sable (Stephanie Beacham), hänen sisarensa Constance (Barbara Stanwyck), hänen poikansa Miles (Maxwell Caulfield) ja Jeffin äiti Francesca (Katharine Ross).

Ennen spin-off-sarjan alkua *Colbyjen* tarinaa pohjustettiin *Dynastiassa*. Sarjan viidennellä tuotantokaudella katsojille paljastetaan muun muassa, että Fallon on elossa ja että hän kärsii muistinmenetyksestä. Kuudennen kauden alussa myös useat muut *Colbyt*-sarjan päähenkilöistä käyvät esittäytymässä *Dynastiassa*. Colbyjen ja Carringtonien sukutarinat punoutuvat yhteen myöhemminkin, sillä *Colbyissa* nähdään vierailijoina *Dynastian* Blake (John Forsythe), Dominique (Diahann Carroll), Adam (Gordon Thomson) ja Steven (Jack Coleman). *Colbyja* tehtiin kaksi tuotantokautta, joiden jälkeen Fallonin ja Jeffin tarinaa jatkettiin taas *Dynastiassa*. Myös Sable ja hänen tyttärensä Monica (Tracy Scoggins) ovat mukana *Dynastian* viimeisellä tuotantokaudella.

**Juonipaljastukset päättyvät tähän.**
Vuonna 1991 *Dynastian* jatkoksi valmistui vielä minisarja *Dynastia – viimeinen luku* (engl. *Dynasty: The Reunion*).

Esitykset Suomessa
------------------

Suomessa *Dynastiaa* alettiin esittää kesäkuussa 1984. Sarja kuului Mainos-TV:n ohjelmistoon, ja sitä näytettiin aluksi perjantai-iltaisin *Kymmenen uutisten* jälkeen. Välillä sarjaa lähetettiin keskiviikkoisin, mutta sitten se palasi taas perjantaihin. Syksyllä 1990 *Dynastia* siirtyi pysyvästi Kolmoskanavalle, josta se sai paikan maanantai-illasta. Sarjan päätösjakso esitettiin helmikuussa 1992.

MTV3 toi *Dynastian* uudelleen televisioon vuonna 2000. Sarjaa lähetettiin viitenä päivänä viikossa (maanantaista perjantaihin) kymmenen kuukauden ajan. Uusinnat aloitettiin kesällä, jolloin niitä näytettiin kanavalla alkuillasta. Syksyllä esitysajaksi vaihtui alkuiltapäivä.

DVD-julkaisut
-------------

*Dynastian* kaikki yhdeksän tuotantokautta on julkaistu DVD-levyillä. Ensimmäinen tuotantokausi tuli markkinoille Yhdysvalloissa ja Kanadassa huhtikuussa 2005 ja Euroopassa huhtikuussa 2008. Joulukuussa 2012 Pohjoismaissa julkaistiin DVD-boksi, joka sisältää sarjan kaikki jaksot (yhteensä 58 levyä). Siinä on mukana myös suomenkielinen tekstitys.

Ensimmäisen kauden DVD-julkaisussa on lisämateriaalina muun muassa minidokumentti *Family, Furs and Fun: Creating Dynasty*.

Dynastian paluu
---------------

*Dynastian* uutta versiota alettiin esittää syksyllä 2017. Nicollette Sheridan näytteli Alexisia vuosina 2018–2019.
### Toteutumattomia suunnitelmia

*Dynastian* luojat Richard ja Esther Shapiro ovat ilmaisseet, että he haluaisivat tehdä *Dynastiaan* pohjautuvan elokuvan. Tammikuussa 2011 antamassaan lausunnossa Richard Shapiro kertoi, että elokuvan juoni sijoittuisi 1960-luvulle eli sarjan tapahtumia edeltävään aikaan. Siinä kuvattaisiin Blaken nousua yhtiön johtoon ja hänen suhdettaan Alexisiin.

Alexisin esittäjä Joan Collins on puolestaan todennut useaan otteeseen, että olisi mielellään mukana tekemässä *Dynastiaan* uusia jaksoja. Syksyllä 2011 hän antoi televisiohaastattelussa ymmärtää, että Shapirot olisivat jo kirjoittaneet sarjalle jatkoa. Vuonna 2012 Collins mainitsi *TV Guide* -lehdessä keskustelleensa mahdollisesta paluusta myös *Dynastia*-kollegoidensa Pamela Sue Martinin, Jack Colemanin ja John Jamesin kanssa. "Olisimme innokkaita tekemään sen", hän sanoi.

Esther Shapiron mukaan CBS:n televisiostudioilla olisi ollut kiinnostusta jatkaa sarjan tekoa 2010-luvun vaihteessa, mutta sopivaa konseptia ei silloin löytynyt. Shapirot eivät pitäneet ajatuksesta, että uusissa jaksoissa olisivat pääosissa alkuperäisten *Dynastia*-hahmojen jälkeläiset.

### Vuoden 2017 televisiosarja

*Pääartikkeli: Dynastia (vuoden 2017 televisiosarja)*
Syyskuussa 2016 tuli julki tieto, että yhdysvaltalainen The CW -televisiokanava tekee *Dynastiasta* uuden, nykyaikaisen version.
Toteutuksesta vastaavat Sallie Patrick, Josh Schwartz ja Stephanie Savage, joiden lisäksi tekijäkaartiin kuuluvat myös Richard ja Esther Shapiro. Sarjan esittäminen alkoi lokakuussa 2017.

Uusi *Dynastia* ei jatka alkuperäistä tarinaa, vaan kyseessä on mukaelma 1980-luvun sarjasta. Rikkaat Carringtonit ja Colbyt ovat edelleen pääosassa, mutta hahmoihin on tehty muutoksia ja näyttelijät on vaihdettu. Sarjan alussa keskiössä on erityisesti kaksi naista: miljardööri Blake Carringtonin tytär Fallon (Elizabeth Gillies) ja tämän tuleva äitipuoli Cristal (Nathalie Kelley). Blake Carringtonia esittää *Melrose Place* -sarjasta tuttu Grant Show. Alexis Carringtonia näyttelee ensin Nicollette Sheridan, sitten Elizabeth Gillies. Kolmannella kaudella Alexisin rooliin astuu Elaine Hendrix.

Suomessa sarjaa voi seurata maksullisen Netflix-suoratoistopalvelun kautta.

Katso myös
----------

* Luettelo televisiosarja Dynastian jaksoista

Lähteet
-------

1. ↑  Ruoho, Iiris: Dynastian tilinpäätös.  *Tiedotustutkimus*, 1996, nro 1, s. 72–74.
2. ↑  Saloranta, Pekka: Dynastian kulissien takana.  *Katso!*, 1984, nro 26, s. 18.
3. 1 2 3 4 5  Lehtonen, Veli-Pekka: Dynastian suuri hulluus.  *Helsingin Sanomat, Viikkoliite Nyt*, 2.6.2000, s. 27.
4. ↑  Hietala, Veijo: Dallasin ja Dynastian jälkeen saippuoissa on eroja!.  *Filmihullu*, 1992, nro 3, s. 45–47.
5. 1 2 3 4 5  Wiik, Anna Kerttu: Dynastia.  *Katso!*, 1984, nro 22, s. 8–10.
6. 1 2 3 4  Mazzarella, Sharon: Dynasty *Encyclopedia of Television*. The Museum of Broadcast Communications.  Arkistoitu 9.9.2017. Viitattu 13.4.2018. (englanniksi)
7. ↑  Ellen, Barbara: 'I try not to do anything unless it is amusing' *The Observer*.  5.3.2006. Viitattu 12.4.2018. (englanniksi)
8. 1 2 3 4  Collins, Joan: As Dynasty returns to our screens... Alexis was a bitch, but she was nothing compared to my co-stars! *Daily Mail*.  22.7.2011. Viitattu 12.4.2018. (englanniksi)
9. ↑  Allen, Robert C.: Soap Opera *Encyclopedia of Television*. The Museum of Broadcast Communications.  Arkistoitu 26.2.2018. Viitattu 12.4.2018. (englanniksi)
10. ↑  Klein, Joe: The Real Star of ‘Dynasty’.  *New York*, 2.9.1985, s. 35, 37.  (englanniksi)
11. ↑  Nyytäjä, Outi: Dynastia – rakkaani!.  *Teatteri*, 1988, nro 2, s. 4–6.
12. ↑  Rantonen, Eila: Arjen pulssi: Töitä, lastenhoitoa, Dynastiaa.  *Naistutkimus*, 1991, nro 1, s. 40–42.
13. ↑  Linda Evans Biography Linda Evans Official Web Site.  Arkistoitu 9.3.2015. Viitattu 28.6.2014. (englanniksi)
14. ↑  Koskivaara, Nina: Elää ja kuolla saippuasarjassa.  *Aamulehti, Valo*, 2006, nro 19.
15. ↑  Paloniemi, Tero: Saippuaoopperoiden kissatappeluissa ei keinoja kaihdeta.  *Katso! Saippuaooppera*, 2000, nro 6, s. 12–15.
16. ↑  Mäkiaho, Heini: Verilöyly Dynastian häissä.  *Katso! Saippuaooppera*, 1998, nro 3, s. 31.
17. ↑  Mackie, Drew: Dynasty's Moldavian Wedding Cliffhanger Aired 30 Years Ago – Where Are the Stars Now? *People*.  15.5.2015.  Arkistoitu 4.2.2016. Viitattu 22.7.2017. (englanniksi)
18. ↑  Mäkiaho, Heini – Paloniemi, Tero: Uskomatonta mutta totta?.  *Katso! Saippuaooppera*, 2001, nro 1, s. 24–27.
19. 1 2 3  Asikainen, Merja: Joan Collinsista kasvoi vastoinkäymisten kautta Hollywoodin supernoita.  *Ilta-Sanomat, Tv-lehti*, 23.8.2000, s. B4–B5.
20. ↑  Deeb, Gary: Peppard was ‘Dynasty’s’ original star.  *Pittsburgh Post-Gazette*, 5.9.1985, s. 15.
21. ↑  Heinisuo, Juha: Glamourin lähettiläät.  *Tv-maailma*, 2005, nro 29–30, s. 53.
22. ↑  Angie Dickinson Biography *TV Guide*. Viitattu 14.7.2014. (englanniksi)
23. ↑  Mäkiaho, Heini – Paloniemi, Tero: Kohdusta hautaan – saippuasarjan kautta.  *Katso! Saippuaooppera*, 2000, nro 9, s. 12–15.
24. ↑  Päivän sarjat: Dynastia.  *Katso!*, 2000, nro 32.
25. ↑  Bates, Billie Rae: *Dynasty High: A Guide to TV's Dynasty and Dynasty II: The Colbys*, s. 155, 164. BRBTV, 2013. ISBN 1-59457-713-7. (englanniksi)
26. ↑  Hogan, Michael: From aliens to Nazi secrets: Dynasty’s 10 most insane storylines *The Telegraph*.  12.10.2017. Viitattu 11.4.2018. (englanniksi)
27. 1 2 3  Kangasniemi, Sanna: Aids vuonna 1985.  *Helsingin Sanomat, Viikkoliite Nyt*, 2005, nro 1.
28. 1 2  Haller, Scot: Fighting for Life.  *People*, 23.9.1985, nro 13.
29. ↑  Dynasty kiss: Hudson’s lips sealed.  *The Montreal Gazette*, 10.6.1986, s. B9.
30. ↑  Mäkiaho, Heini: Dynastian traaginen rakkaus.  *Katso! Saippuaooppera*, 1997, nro 3, s. 43.
31. ↑  Linko-Lindh, Silja: Colbyt jatkavat Dynastian raiteilla.  *Katso!*, 1988, nro 12, s. 36.
32. ↑  Ohjelmatiedot on saatu *Katso!*-lehden (22–51/1984, 1–41/1985, 22–50/1986, 1–6/1988, 17–27/1989) ja *Suomen Kuvalehden* (30–52/1987, 27–44/1989, 35–52/1990, 1–52/1991, 1–5/1992) televisio-ohjelmasivuilta.
33. ↑  Ohjelmatiedot on saatu *Katso!*-lehden (23–52/2000, 1–14/2001) televisio-ohjelmasivuilta.
34. 1 2  Dynastia - Complete Series (58 disc) CDON.COM. Viitattu 16.7.2017.
35. ↑  Dynasty: Season 1 Amazon.com. Viitattu 16.7.2017.
36. ↑  Dynastia - Kausi 1 (4 disc) CDON.COM. Viitattu 16.7.2017.
37. ↑  Dvd-arvostelut: Dynastia, 1. kausi *Iltalehti*.  24.4.2008. Viitattu 16.7.2017.
38. ↑  Spencer, Samuel: Dynasty season 2: Why is Nicollette Sheridan leaving Dynasty? *Daily Express*.  1.3.2019. Viitattu 30.4.2019. (englanniksi)
39. ↑  Helenius, Mikael: 80-luvun tv-sarja Dynastia palaa elokuvana *Episodi*.  14.1.2011. Viitattu 8.10.2016.
40. ↑  Malkin, Marc: Shoulder Pad Alert! Another Classic Prime-Time Soap Is Headed for the Big Screen *EOnline.com*.  12.1.2011. Viitattu 8.10.2016. (englanniksi)
41. ↑  Wightman, Catriona: Joan Collins: 'New Dynasty script has been written' *DigitalSpy.com*.  6.9.2011. Viitattu 8.10.2016. (englanniksi)
42. ↑  Keck, William: Keck's Exclusives First Look: Dynasty Diva Gets Happily Divorced *TVGuide.com*.  5.11.2012. Viitattu 8.10.2016. (englanniksi)
43. ↑  Joan Collins: Dynastian paluusta neuvoteltu MTV3. 12.11.2012. Viitattu 8.10.2016.
44. ↑  Miller, Gerri: ‘Dynasty’ Creator Esther Shapiro Dishes on ’80s Soap’s Reboot *Jewish Journal*.  5.10.2017. Viitattu 29.1.2018. (englanniksi)
45. ↑  Birnbaum, Debra: Original ‘Dynasty’ Producer, Reboot’s Showrunner Dish on CW’s Update of ’80s Soap Opera *Variety*.  5.10.2017. Viitattu 11.4.2018. (englanniksi)
46. ↑  Andreeva, Nellie: ‘Dynasty’ Reboot Set At the CW With Josh Schwartz & Stephanie Savage *Deadline.com*.  30.9.2016. Viitattu 11.4.2018. (englanniksi)
47. ↑  Leinonen, Pauliina: Klassikkosarja Dynastia tehdään uusiksi – keskiössä jälleen Carringtonit ja Colbyt *Ilta-Sanomat*.  5.10.2016. Viitattu 11.4.2018.
48. ↑  Andreeva, Nellie: The CW Sets Fall 2017 Premiere Dates For ‘Dynasty’ & ‘Valor’ And Returning Series *Deadline.com*.  8.6.2017. Viitattu 11.4.2018. (englanniksi)
49. ↑  Hakkala, Maria: Netflix-vinkki: Glamouria ja juonittelua kasariklassikon uusintaversiossa *Episodi*.  22.11.2017. Viitattu 11.4.2018.
50. 1 2 3  Uotinen, Jenni: Dynastia tulee taas! Uusi versio alkaa tänään Netflixissä *Iltalehti*.  12.10.2017. Viitattu 5.5.2020.
51. ↑  Saunders, Emma: Everything we know about the Dynasty remake  11.5.2017. BBC News. Viitattu 11.4.2018. (englanniksi)
52. ↑  Hakkala, Maria: Täydellinen nainen Joan Collinsin manttelinperijäksi kasariklassikon uuteen versioon *Episodi*.  30.11.2017. Viitattu 11.4.2018.
53. ↑  Marks, Brian: Parent Trap star Elaine Hendrix will make her Dynasty debut as Alexis... after Nicollette Sheridan left the show to spend time with her dying mother *Daily Mail Online*.  28.10.2019. Viitattu 5.5.2020. (englanniksi)

Aiheesta muualla
----------------

* *Dynastia* Internet Movie Databasessa. (englanniksi)
* Der Denver-Clan – saksankielinen *Dynastia*-sivusto (Arkistoitu – Internet Archive) (saksaksi)
* Dynastie – ranskankielinen *Dynastia*-sivusto (ranskaksi)